CELEX: 32017D1324
Language: lt
Date: 1499126400000
Title: 2017 m. liepos 4 d. Europos Parlamento ir Tarybos sprendimas (ES) 2017/1324 dėl Sąjungos dalyvavimo kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA)

18.7.2017   
            
            
               LT
            
            
               Europos Sąjungos oficialusis leidinys
            
            
               L 185/1
            
         EUROPOS PARLAMENTO IR TARYBOS SPRENDIMAS (ES) 2017/1324
   2017 m. liepos 4 d.
   dėl Sąjungos dalyvavimo kelių valstybių narių bendrai vykdomoje Partnerystėje mokslinių tyrimų ir inovacijų srityje Viduržemio jūros regione (PRIMA)
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 185 straipsnį ir 188 straipsnio antrą pastraipą,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   atsižvelgdami į Europos ekonomikos ir socialinių reikalų komiteto nuomonę (1),
   laikydamiesi įprastos teisėkūros procedūros (2),
   kadangi:
   
               (1)
            
            
               savo 2010 m. kovo 3 d. komunikate „2020 m. Europa. Pažangaus, tvaraus ir integracinio augimo strategija“ Komisija pabrėžė, kad, norint Sąjungoje užtikrinti pažangų, tvarų ir integracinį augimą, būtina sudaryti tinkamas sąlygas investuoti į žinias ir inovacijas. Tą strategiją patvirtino tiek Europos Parlamentas, tiek Taryba;
            
         
               (2)
            
            
               savo 2010 m. liepos 28 d. ir 2013 m. gruodžio 18 d. rezoliucijose Jungtinių Tautų Generalinė Asamblėja pripažino, kad teisė į saugų ir švarų geriamąjį vandenį ir sanitariją yra žmogaus teisė, kuri būtina norint gyventi pilnavertį gyvenimą. Ji taip pat paragino laipsniškai įgyvendinti žmogaus teisę į saugų geriamąjį vandenį, pabrėždama svarbų tarptautinio bendradarbiavimo vaidmenį tame kontekste;
            
         
               (3)
            
            
               Europos Parlamento ir Tarybos reglamentu (ES) Nr. 1291/2013 (3) sukurta bendroji mokslinių tyrimų ir inovacijų programa „Horizontas 2020“ (2014–2020 m.) (toliau – programa „Horizontas 2020“). Programa „Horizontas 2020“ siekiama daryti didesnį poveikį moksliniams tyrimams ir inovacijoms, prisidedant prie viešojo sektoriaus subjektų tarpusavio partnerysčių stiprinimo, be kita ko, Sąjungai dalyvaujant kelių valstybių narių vykdomose programose, siekiant darnaus vystymosi;
            
         
               (4)
            
            
               viešojo sektoriaus subjektų tarpusavio partnerystėmis turėtų būti siekiama plėtoti glaudesnę veiksmų sinergiją, didinti koordinavimą ir išvengti nereikalingo dubliavimosi su Sąjungos, tarptautinėmis, nacionalinėmis bei regioninėmis mokslinių tyrimų ir inovacijų programomis ir turėtų būti visapusiškai laikomasi programos „Horizontas 2020“ bendrųjų principų – siekiant stiprinti mokslinius tyrimus ir inovacijas, kad būtų padedama siekti darnaus vystymosi – visų pirma susijusių su atvirumu, skaidrumu ir prieinamumu;
            
         
               (5)
            
            
               vadovaujantis Reglamento (ES) Nr. 1291/2013 19 straipsnio 2 dalimi, įgyvendinant Partnerystę mokslinių tyrimų ir inovacijų srityje Viduržemio jūros regione (toliau – PRIMA) vykdoma mokslinių tyrimų ir inovacijų veikla turi būti skirta tik civilinėms reikmėms;
            
         
               (6)
            
            
               Reglamente (ES) Nr. 1291/2013 nurodyta, kad „apsirūpinimo maistu saugumas, tvarus žemės ūkis ir miškininkystė, moksliniai tyrimai jūrų, laivybos bei vidaus vandenų srityse ir bioekonomika“ ir „kova su klimato kaita, aplinka, išteklių naudojimo efektyvumas ir žaliavos“ – tai du iš prioritetinių visuomenės uždavinių, kurie turi būti sprendžiami teikiant paramą investicijoms į mokslinius tyrimus ir inovacijas. Be to, Reglamente (ES) Nr. 1291/2013 pripažįstama, kad mokslinių tyrimų ir inovacijų veikla, kuria siekiama spręsti tuos uždavinius, turi būti vykdoma Sąjungos ir aukštesniu lygmenimis, atsižvelgiant į klimato bei aplinkos problemų tarpvalstybinį ir visuotinį pobūdį, jų mastą bei sudėtingumą ir maisto ir žemės ūkio produktų tiekimo grandinės tarptautinę dimensiją;
            
         
               (7)
            
            
               Reglamente (ES) Nr. 1291/2013 pripažįstama, kad siekiant veiksmingai spręsti bendrus uždavinius būtina tarptautiniu mastu bendradarbiauti su trečiosiomis šalimis. Tarptautinis bendradarbiavimas mokslinių tyrimų ir inovacijų srityje yra vienas iš pagrindinių Sąjungos pasaulinio masto įsipareigojimų ir atlieka svarbų vaidmenį Sąjungos partnerystėje su Europos kaimynystės šalimis. Tuo atžvilgiu Viduržemio jūros regionas Sąjungai strategiškai svarbus politiniu, ekonominiu, kultūriniu, moksliniu ir aplinkos apsaugos požiūriu;
            
         
               (8)
            
            
               siekiant užtikrinti suderinamumą su Europos Parlamento ir Tarybos reglamentu (ES) Nr. 1290/2013 (4), veiksmais, kuriems taikomas šis sprendimas, turėtų būti gerbiamos pagrindinės teisės ir laikomasi principų, pripažįstamų visų pirma Europos Sąjungos pagrindinių teisių chartijoje. Tokie veiksmai turėtų atitikti visus teisinius įsipareigojimus, grindžiamus tarptautine teise, Sąjungos teisę, inter alia, visus atitinkamus Komisijos sprendimus, kaip antai 2013 m. birželio 28 d. Komisijos pranešimą (5), taip pat etinius principus, kurie apima bet kokio mokslinių tyrimų etikos pažeidimo vengimą;
            
         
               (9)
            
            
               savo 2016 m. birželio 7 d. Komunikate dėl naujo partnerystės su trečiosiomis šalimis modelio sukūrimo pagal Europos migracijos darbotvarkę Komisija pabrėžė būtinybę visų krypčių politika, įskaitant mokslinių tyrimų ir inovacijų srities politiką, taikant naują bendradarbiavimo modelį, kuriame dalyvauja privatieji investuotojai, šalinti pagrindines migracijos priežastis, taip pat poreikį sutelkti ribotus biudžeto išteklius ir daugiausia dėmesio skirti mažoms ir vidutinėms įmonėms (toliau – MVĮ) bei tvariai infrastruktūrai;
            
         
               (10)
            
            
               PRIMA tikslas – įgyvendinti jungtinę programą siekiant skatinti mokslinių tyrimų ir inovacijų gebėjimus ir plėtoti žinias bei bendrus novatoriškus sprendimus siekiant gerinti žemės ūkio ir maisto pramonės sistemų ir integruoto vandens išteklių tiekimo bei valdymo Viduržemio jūros regione veiksmingumą, saugą, saugumą ir tvarumą. PRIMA turėtų būti prisidedama prie to, kad būtų pasiekti darnaus vystymosi tikslai, dėl kurių neseniai susitarta, būtų įgyvendinta būsima Europos darnaus vystymosi strategija ir būtų siekiama Paryžiaus susitarimo tikslų;
            
         
               (11)
            
            
               integruotas vandens išteklių tiekimas ir valdymas, įskaitant vandens pakartotinį panaudojimą ir apdorojimą, reiškia, kad atsižvelgiama į visus skirtingus vandens išteklių panaudojimo būdus;
            
         
               (12)
            
            
               tvariomis žemės ūkio ir maisto pramonės sistemomis turėtų būti siekiama tenkinti piliečių poreikius, užtikrinti saugių, sveikų ir įperkamų maisto produktų aplinką ir padaryti maisto ir pašarų perdirbimą, platinimą ir vartojimą tvaresnius, kad būtų kuo labiau sumažinti maisto nuostoliai ir žemės ūkio ir maisto sistemos atliekų kiekis;
            
         
               (13)
            
            
               vandens išteklių ir žemės ūkio ir maisto pramonės sistemų atžvilgiu atviras, demokratinis ir dalyvaujamasis valdymas yra labai svarbus siekiant užtikrinti, kad būtų įgyvendinami ekonomiškai efektyviausi sprendimai, naudingi visai visuomenei;
            
         
               (14)
            
            
               siekiant užtikrinti trečiųjų šalių, kurios nėra programos „Horizontas 2020“ asocijuotosios šalys, t. y. Alžyro, Egipto, Jordanijos, Libano ir Maroko, dalyvavimą PRIMA, reikalingi Sąjungos ir tų trečiųjų šalių tarptautiniai susitarimai dėl mokslinio ir technologinio bendradarbiavimo, kad šiuo sprendimu nustatytas teisinis režimas būtų taikomas ir šioms šalims;
            
         
               (15)
            
            
               laikantis programos „Horizontas 2020“ tikslų, bet kuriai kitai valstybei narei ir bet kuriai programos „Horizontas 2020“ asocijuotajai trečiajai šaliai turėtų būti suteikta teisė dalyvauti PRIMA, jei ji įsipareigoja prisidėti prie PRIMA finansavimo, ir imtis teisėkūros, reguliavimo, administracinių ir kitų priemonių, būtinų Sąjungos finansiniams interesams apsaugoti;
            
         
               (16)
            
            
               jungtiniam PRIMA įgyvendinimui užtikrinti turėtų būti įsteigta įgyvendinimo struktūra (toliau – PRIMA-IS). PRIMA-IS turėtų būti Sąjungos finansinio įnašo gavėja ir turėtų užtikrinti, kad PRIMA būtų įgyvendinama efektyviai ir skaidriai;
            
         
               (17)
            
            
               kad būtų pasiekti PRIMA tikslai, joje turėtų galėti dalyvauti bet kuri kita programos „Horizontas 2020“ asocijuotąja šalimi nesanti trečioji šalis, visų pirma bet kuri pietinė Viduržemio jūros regiono šalis, jei ji įsipareigoja prisidėti prie PRIMA finansavimo ir jei jos dalyvavimą patvirtina PRIMA-IS. Jos dalyvavimas taip pat turėtų būti numatytas atitinkamame tokios trečiosios šalies ir Sąjungos tarptautiniame susitarime dėl mokslinio ir technologinio bendradarbiavimo;
            
         
               (18)
            
            
               Sąjungos finansinis įnašas turėtų būti teikiamas su sąlyga, kad dalyvaujančios valstybės oficialiai įsipareigos prisidėti prie PRIMA finansavimo ir kad jos tuos įsipareigojimus vykdys ir įgyvendins pagal šį sprendimą. Dalyvaujančioms valstybėms narėms turėtų būti numatyta lanksti pasirinkimo galimybė teikti finansinį įnašą PRIMA-IS netiesioginiams veiksmams finansuoti, taip pasiekiant aukšto lygio finansinę integraciją. Be to, dalyvaujančios valstybės turėtų teikti finansinius arba nepiniginius įnašus, skirtus veiklai, kuri įgyvendinama be Sąjungos finansinio įnašo, ir PRIMA-IS administraciniam biudžetui, kuris nepadengiamas iš Sąjungos finansinio įnašo. Laikotarpis, kurį dalyvaujančios valstybės turi teikti savo įnašus, turėtų būti aiškiai apibrėžtas;
            
         
               (19)
            
            
               turėtų būti nustatyta Sąjungos finansinio įnašo į PRIMA, finansuojamo pagal programą „Horizontas 2020“, viršutinė riba. Siekiant didelio sverto poveikio ir didesnės dalyvaujančių valstybių programų integracijos, laikantis tos ribos Sąjungos finansinis įnašas turėtų būti lygus dalyvaujančių valstybių įnašui į PRIMA. Turėtų būti galimybė nedidelę Sąjungos finansinio įnašo dalį panaudoti PRIMA-IS administracinėms išlaidoms padengti. Turėtų būti užtikrintas efektyvus PRIMA administravimas ir kuo mažesnės administravimo išlaidos;
            
         
               (20)
            
            
               siekiant išvengti užsitęsusio PRIMA įgyvendinimo, turėtų būti nustatytas paskutinių finansuojamų veiklų, įskaitant paskutinius kvietimus teikti paraiškas, vykdymo pradžios terminas;
            
         
               (21)
            
            
               PRIMA veikla turėtų atitikti programos „Horizontas 2020“ tikslus ir mokslinių tyrimų ir inovacijų sričių prioritetus, taip pat Reglamento (ES) Nr. 1291/2013 26 straipsnyje nustatytus bendruosius principus ir sąlygas. Klasifikuojant technologinius mokslinius tyrimus, produktų kūrimą ir demonstracinę veiklą, PRIMA turėtų būti atsižvelgta į Ekonominio bendradarbiavimo ir plėtros organizacijos pateiktas technologinės parengties lygio apibrėžtis;
            
         
               (22)
            
            
               įgyvendinant PRIMA turėtų būtų remiama visų rūšių mokslinių tyrimų ir inovacijų veikla, įskaitant mokslinių tyrimų, plėtros ir inovacijų projektus, novatoriškus demonstracinius projektus, bandomuosius įrenginius, gebėjimų ugdymą, mokymą, informuotumo didinimą bei sklaidos veiksmus ir tyrėjų judumą, atsižvelgiant į įvairius technologinės parengties lygius ir užtikrinant tinkamą mažų ir didelių projektų pusiausvyrą;
            
         
               (23)
            
            
               kad poveikis būtų didesnis, turėtų būti siekiama PRIMA suderinamumo su kitais mokslinių tyrimų ir inovacijų projektais, vykdomais pagal programą „Horizontas 2020“ (tokiais kaip Europos inovacijos ir technologijos instituto Maisto žinių ir inovacijų bendrija („Food KIC“)), arba kitomis Sąjungos priemonėmis, tokiomis kaip Europos kaimynystės ir partnerystės priemonė, ir vengiama galimo dubliavimo;
            
         
               (24)
            
            
               PRIMA turėtų būti įgyvendinama remiantis metiniais darbo planais, kuriuose nustatoma veikla, kuri turi būti vykdoma atitinkamais metais. PRIMA-IS turėtų reguliariai stebėti kvietimų teikti paraiškas ir jos finansuojamų veiksmų rezultatus ir tai, kokiu mastu buvo tinkamai atsižvelgta į mokslinius klausimus, numatomą poveikį ir pernelyg didelį ribą viršijančių paraiškų, kurios negalėjo būti finansuojamos, skaičių. Pagrįstais atvejais PRIMA-IS turėtų imtis taisomųjų veiksmų iš dalies pakeisdama metinį darbo planą ar vėlesniuose metiniuose darbo planuose;
            
         
               (25)
            
            
               kad būtų pasiekti PRIMA tikslai, PRIMA-IS turėtų teikti finansinę paramą savo finansuojamų veiksmų dalyviams daugiausia dotacijų forma. Tie veiksmai turėtų būti atrinkti skelbiant atvirumo ir konkurencingumo principais pagrįstus kvietimus teikti paraiškas; už tai atsako PRIMA-IS;
            
         
               (26)
            
            
               turėtų būti stebimos ir šalinamos kliūtys, kurios trukdo naujiems dalyviams dalyvauti PRIMA veikloje;
            
         
               (27)
            
            
               siekdama PRIMA tikslų ir laikydamasi taikytinų taisyklių ir principų, kaip antai mokslinės kompetencijos principo, PRIMA-IS turėtų metiniame darbo plane užtikrinti, kad tinkama jos finansavimo dalis, maždaug 25 % Sąjungos finansinio įnašo, atspindinti Viduržemio jūros regiono šalių partnerių įsipareigojimus PRIMA, būtų teikiama juridiniams asmenims, įsisteigusiems atitinkamose trečiosiose šalyse, kurios laikomos dalyvaujančiomis valstybėmis;
            
         
               (28)
            
            
               PRIMA-IS administruojami kvietimai teikti paraiškas taip pat turėtų būti skelbiami dalyviams skirtame bendrame portale ir pasitelkiant kitas Komisijos valdomas programos „Horizontas 2020“ elektronines sklaidos priemones;
            
         
               (29)
            
            
               PRIMA-IS turėtų viešai skelbti informaciją apie finansuojamų veiksmų įgyvendinimą;
            
         
               (30)
            
            
               Sąjungos finansinis įnašas turėtų būti administruojamas vadovaujantis patikimo finansų valdymo principu ir remiantis netiesioginio valdymo taisyklėmis, nustatytomis Europos Parlamento ir Tarybos reglamente (ES, Euratomas) Nr. 966/2012 (6) ir Komisijos deleguotajame reglamente (ES) Nr. 1268/2012 (7);
            
         
               (31)
            
            
               kad būtų apsaugoti Sąjungos finansiniai interesai, Komisija turėtų turėti teisę nutraukti Sąjungos finansinio įnašo teikimą, jį sumažinti arba sustabdyti jo teikimą, jei PRIMA įgyvendinama netinkamai, iš dalies ar vėluojant arba jei dalyvaujančios valstybės neprisideda, prisideda tik iš dalies arba vėluoja prisidėti prie PRIMA finansavimo;
            
         
               (32)
            
            
               atsižvelgiant į bendrą programos „Horizontas 2020“ didesnio supaprastinimo tikslą, turėtų būti vengiama taisyklių rinkinių, kurie skiriasi nuo programos „Horizontas 2020“ taisyklių. Todėl dalyvavimui PRIMA-IS finansuojamuose netiesioginiuose veiksmuose taikomas Reglamentas (ES) Nr. 1290/2013. Tačiau, atsižvelgiant į specifinius PRIMA tikslus ir konkrečius su vykdymu susijusius poreikius, būtina pagal to reglamento 1 straipsnio 3 dalį numatyti ribotą skaičių nukrypti leidžiančių nuostatų;
            
         
               (33)
            
            
               siekiant atsižvelgti į PRIMA dėl jos geografinės taikymo srities būdingus ypatumus būtinos nuo Reglamento (ES) Nr. 1290/2013 9 straipsnio 1 dalies b punkto ir 9 straipsnio 3 dalies nukrypti leidžiančios nuostatos dar labiau pritaikant minimalias tinkamumo dalyvauti netiesioginiuose veiksmuose sąlygas. Siekiant prisitaikyti prie PRIMA ypatumų, nukrypstant nuo Reglamento (ES) Nr. 1290/2013 9 straipsnio 1 dalies b punkto, mažiausias dalyvių skaičius turėtų būti trys juridiniai asmenys, įsteigti trijose skirtingose dalyvaujančiose valstybėse, skatinant subalansuotą Europos Sąjungos ir Viduržemio jūros regiono šalių bendradarbiavimą. Nuo Reglamento (ES) Nr. 1290/2013 9 straipsnio 3 dalies nukrypti leidžianti nuostata taip pat būtina siekiant užtikrinti, kad minimaliomis tinkamumo dalyvauti netiesioginiuose veiksmuose sąlygomis nebūtų diskriminuojami trečiosiose šalyse, kurios yra dalyvaujančios valstybės, įsteigti subjektai;
            
         
               (34)
            
            
               nuo Reglamento (ES) Nr. 1290/2013 10 straipsnio 1 ir 2 dalių nukrypti leidžiančios nuostatos yra būtinos siekiant užtikrinti, kad paprastai tik juridiniai asmenys, įsteigti dalyvaujančioje valstybėje, ar sukurti pagal Sąjungos teisę, arba tarptautinės Europos interesų organizacijos atitiktų reikalavimus gauti finansavimui. Tačiau PRIMA-IS taip pat turėtų turėti galimybę finansuoti gavėjus, įsteigtus šalyje, kuri nėra dalyvaujanti valstybė, su sąlyga, kad tokį dalyvavimą PRIMA-IS laiko būtinu arba jei finansavimas yra skiriamas pagal tarptautinį susitarimą ar susitarimą. PRIMA-IS turėtų stebėti tokių subjektų dalyvavimą;
            
         
               (35)
            
            
               supaprastinimo tikslais visoms šalims užkraunama administracinė našta turėtų būti griežtai proporcinga numatomam poveikiui. Reikėtų vengti dvigubo audito, neproporcingai apsunkinančių dokumentų ar ataskaitų. Atliekant auditą, prireikus turėtų būti atsižvelgiama į nacionalinių programų ypatumus;
            
         
               (36)
            
            
               pagal šį sprendimą suteiktų Sąjungos lėšų gavėjų auditas turėtų būti atliekamas taip, kad būtų užtikrintas administracinės naštos sumažinimas, kaip numatyta Reglamente (ES) Nr. 1291/2013;
            
         
               (37)
            
            
               Sąjungos finansiniai interesai per visą išlaidų ciklą turėtų būti saugomi taikant proporcingas priemones, įskaitant pažeidimų prevenciją, nustatymą ir tyrimą, prarastų, neteisingai išmokėtų ar netinkamai panaudotų lėšų susigrąžinimą, ir atitinkamais atvejais taikant administracines sankcijas pagal Reglamentą (ES, Euratomas) Nr. 966/2012;
            
         
               (38)
            
            
               Komisija, atsižvelgdama į dalyvaujančių valstybių nuomones ir įvairių suinteresuotųjų subjektų pareikštas nuomones, turėtų atlikti tarpinį vertinimą, kuriuo pirmiausia būtų įvertinta PRIMA kokybė bei veiksmingumas ir pažanga siekiant nustatytų tikslų, ir galutinį vertinimą, taip pat turėtų parengti tų vertinimų ataskaitas;
            
         
               (39)
            
            
               Komisijos prašymu, PRIMA-IS ir dalyvaujančios valstybės turėtų pateikti Komisijai visą informaciją, kurią ji turi įtraukti į PRIMA vertinimo ataskaitas, o tai darant jos turėtų būti skatinamos naudoti suderintą formą;
            
         
               (40)
            
            
               šiuo sprendimu siekiama stiprinti žemės ūkio ir maisto pramonės sistemų – kad jos taptų tvarios – ir integruoto vandens išteklių tiekimo ir valdymo sričių mokslinių tyrimų ir inovacijų sistemų bei veiklos Viduržemio jūros regione integraciją bei suderinimą. Dėl didelių sisteminio pobūdžio trikdžių mokslinių tyrimų ir inovacijų mastas, kurio reikia norint spręsti problemas Viduržemio jūros regione, yra didžiulis. Mokslinių tyrimų ir inovacijų taikymo sritis yra nevienalypė ir daugiadisciplinė, be to, šioje veikloje turi dalyvauti įvairių sričių atstovai ir turi būti laikomasi tarpvalstybinio požiūrio. Bendradarbiavimas su įvairiomis dalyvaujančiomis valstybėmis, sutelkiant finansinius bei intelektinius išteklius, gali padėti išplėsti reikiamą mastą ir taikymo sritį. Kadangi šio sprendimo tikslo valstybės narės negali deramai pasiekti, o integruojant nacionalines pastangas į nuoseklų Sąjungos požiūrį, suvienijant atskiras nacionalines mokslinių tyrimų ir inovacijų programas, padedant rengti bendras tarpvalstybines mokslinių tyrimų ir finansavimo strategijas ir sutelkiant reikalingą subjektų ir investicijų kritinę masę, jo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo, Sąjunga gali patvirtinti priemones. Pagal tame straipsnyje nustatytą proporcingumo principą šiuo sprendimu neviršijama to, kas būtina nurodytam tikslui pasiekti;
            
         
               (41)
            
            
               todėl Sąjunga turėtų dalyvauti PRIMA,
            
         PRIĖMĖ ŠĮ SPRENDIMĄ:
   1 straipsnis
   Dalyvavimas PRIMA
   1.   Sąjunga dalyvauja Graikijos, Ispanijos, Italijos, Izraelio, Kipro, Kroatijos, Liuksemburgo, Maltos, Portugalijos, Prancūzijos, Slovėnijos, Tuniso, Turkijos ir Vokietijos (toliau – dalyvaujančios valstybės) bendrai vykdomoje Viduržemio jūros regiono mokslinių tyrimų ir inovacijų partnerystėje (toliau – PRIMA) šiame sprendime nustatytomis sąlygomis.
   2.   Alžyras, Egiptas, Jordanija, Libanas ir Marokas tampa dalyvaujančiomis valstybėmis su sąlyga, kad su Sąjunga bus sudaryti tarptautiniai susitarimai dėl mokslinio ir technologinio bendradarbiavimo, kuriuose išdėstomos jų dalyvavimo PRIMA sąlygos.
   3.   PRIMA gali dalyvauti bet kuri valstybė narė ir bet kuri programos „Horizontas 2020“ asocijuotoji trečioji šalis, nenurodyta šio straipsnio 1 dalyje, su sąlyga, kad ji atitinka 4 straipsnio 1 dalies c punkte nustatytą sąlygą ir visų pirma laikosi 11 straipsnio 5 dalies.
   Valstybės narės ir programos „Horizontas 2020“ asocijuotosios trečiosios šalys, kurios atitinka pirmoje pastraipoje nustatytas sąlygas, šio sprendimo tikslais laikomos dalyvaujančiomis šalimis.
   4.   PRIMA gali dalyvauti bet kuri šio straipsnio 2 dalyje nenurodyta programos „Horizontas 2020“ asocijuotąja šalimi nesanti trečioji šalis, su sąlyga, kad:
   
               a)
            
            
               ji atitinka 4 straipsnio 1 dalies c punkte nustatytą sąlygą ir visų pirma laikosi 11 straipsnio 5 dalies;
            
         
               b)
            
            
               įvertinusi jos dalyvavimo reikšmę siekiant PRIMA tikslų, PRIMA įgyvendinimo struktūra (toliau – PRIMA-IS) patvirtina jos dalyvavimą PRIMA ir
            
         
               c)
            
            
               ji sudaro tarptautinį susitarimą dėl mokslinio ir technologinio bendradarbiavimo su Sąjunga, kuriame išdėstomos jos dalyvavimo PRIMA sąlygos.
            
         Trečiosios šalys, kurios atitinka pirmoje pastraipoje nustatytas sąlygas, šio sprendimo tikslais laikomos dalyvaujančiomis valstybėmis.
   2 straipsnis
   PRIMA tikslai
   1.   Laikantis programos „Horizontas 2020“ prioritetų, bendrieji PRIMA tikslai: kurti mokslinių tyrimų ir inovacijų gebėjimus ir plėtoti žinias bei bendrus novatoriškus žemės ūkio ir maisto pramonės sistemų sprendimus, o jos taptų tvarios, ir integruoto vandens išteklių tiekimo ir valdymo Viduržemio jūros regione sprendimus, kuriuos taikant tos sistemos ir tas vandens išteklių tiekimas ir valdymas taptų atsparesni klimato poveikiui, rezultatyvesni, ekonomiškai efektyvesni ir aplinkosaugos bei socialiniu požiūriu tvaresni, ir prisidėti prie vandens trūkumo, apsirūpinimo maistu saugumo, mitybos, sveikatos, gerovės ir migracijos problemų sprendimo pačiose jų ištakose.
   2.   Kad PRIMA būtų prisidedama prie 1 dalyje nustatytų bendrųjų tikslų, ja turi būti įvykdyti šie konkretūs tikslai:
   
               a)
            
            
               parengti ilgalaikę bendrą strateginę žemės ūkio ir maisto pramonės sistemų srities, kad jos taptų tvarios, ir integruoto vandens išteklių tiekimo bei valdymo srities darbotvarkę;
            
         
               b)
            
            
               atitinkamas nacionalines mokslinių tyrimų ir inovacijų programas orientuoti į strateginės darbotvarkės įgyvendinimą;
            
         
               c)
            
            
               įgyvendinant strateginę darbotvarkę, įtraukti visus atitinkamus viešojo ir privačiojo sektoriaus suinteresuotuosius subjektus ir taip sutelkti žinias bei finansinius išteklius, kurių reikia būtinai kritinei masei užtikrinti;
            
         
               d)
            
            
               didinti mokslinių tyrimų ir inovacijų gebėjimų finansavimą ir visų dalyvaujančių subjektų, įskaitant MVĮ, akademinę bendruomenę, nevyriausybines organizacijas ir vietos mokslinių tyrimų centrus, įgyvendinimo pajėgumus.
            
         3 straipsnis
   Sąjungos finansinis įnašas į PRIMA
   1.   Sąjungos finansinis įnašas, įskaitant ELPA asignavimus, yra lygus dalyvaujančių valstybių įnašams į PRIMA. Sąjungos finansinis įnašas negali viršyti 220 000 000 EUR.
   2.   Šio straipsnio 1 dalyje nurodytas Sąjungos finansinis įnašas mokamas iš Sąjungos bendrojo biudžeto asignavimų, skirtų atitinkamoms Tarybos sprendimu 2013/743/ES (8) sukurtos specialiosios programos, kuria įgyvendinama programa „Horizontas 2020“, dalims, visų pirma iš II dalies „Pramonės subjektų lyderystė“ ir III dalies „Visuomenės uždaviniai“ pagal Reglamento (ES, Euratomas) Nr. 966/2012 58 straipsnio 1 dalies c punkto vi papunktį ir 60 bei 61 straipsnius.
   3.   PRIMA-IS šio straipsnio 1 dalyje nurodytą Sąjungos finansinį įnašą naudoja:
   
               a)
            
            
               6 straipsnio 1 dalies a punkte nurodytai veiklai finansuoti;
            
         
               b)
            
            
               PRIMA-IS administracinėms išlaidoms padengti – ne daugiau kaip 6 % šio straipsnio 1 dalyje nurodyto Sąjungos finansinio įnašo.
            
         4 straipsnis
   Sąjungos finansinio įnašo teikimo PRIMA sąlygos
   1.   3 straipsnio 1 dalyje nurodytas Sąjungos finansinis įnašas teikiamas, jei įvykdytos šios sąlygos:
   
               a)
            
            
               dalyvaujančios valstybės įrodė, kad PRIMA sukurta pagal šį sprendimą;
            
         
               b)
            
            
               dalyvaujančios valstybės arba jų paskirtos organizacijos paskyrė teisinį subjektiškumą turintį subjektą, kaip nurodyta Reglamento (ES, Euratomas) Nr. 966/2012 58 straipsnio 1 dalies c punkto vi papunktyje, PRIMA-IS struktūra, kuri atsako už efektyvų PRIMA įgyvendinimą, šio sprendimo 3 straipsnio 1 dalyje nurodyto Sąjungos finansinio įnašo gavimą, paskirstymą ir stebėseną, taip pat atitinkamais atvejais už dalyvaujančių valstybių įnašus ir tai, kad būtų imtasi visų veiksmų, būtinų PRIMA tikslams pasiekti;
            
         
               c)
            
            
               kiekviena dalyvaujanti valstybė įsipareigoja prisidėti prie PRIMA finansavimo įnešdama tinkamą įnašą iš nacionalinių išteklių, atitinkantį PRIMA tikslus;
            
         
               d)
            
            
               PRIMA-IS įrodė gebanti įgyvendinti PRIMA, įskaitant šio sprendimo 3 straipsnio 1 dalyje nurodyto Sąjungos finansinio įnašo gavimą, paskirstymą ir stebėseną, vykdydama netiesioginį Sąjungos biudžeto valdymą pagal Reglamento (ES, Euratomas) Nr. 966/2012 58, 60 ir 61 straipsnius;
            
         
               e)
            
            
               pagal 12 straipsnį sukurtas efektyvaus PRIMA valdymo modelis;
            
         
               f)
            
            
               gavusi Komisijos pritarimą, PRIMA-IS priėmė 6 straipsnio 9 dalyje nurodytus bendruosius principus.
            
         2.   PRIMA įgyvendinimo laikotarpiu 3 straipsnio 1 dalyje nurodytas Sąjungos finansinis įnašas teikiamas, jei įvykdytos ir šios sąlygos:
   
               a)
            
            
               PRIMA-IS įgyvendina 2 straipsnyje išdėstytus tikslus ir 6 straipsnyje nurodytą veiklą;
            
         
               b)
            
            
               išlaikomas tinkamas ir efektyvus valdymo modelis, laikantis 12 straipsnio;
            
         
               c)
            
            
               PRIMA-IS laikosi Reglamento (ES, Euratomas) Nr. 966/2012 60 straipsnio 5 dalyje nustatytų ataskaitų teikimo reikalavimų;
            
         
               d)
            
            
               dalyvaujančios valstybės vykdo šio straipsnio 1 dalies c punkte nurodytus įsipareigojimus.
            
         3.   Komisija įvertina, kaip dalyvaujančios valstybės vykdo prisiimtus įsipareigojimus, visų pirma pagal pirmuosius du metinius darbo planus. Atlikus tą vertinimą, pagal 9 straipsnį gali būti tikslinama 3 straipsnio 1 dalyje nurodyta didžiausia Sąjungos finansinio įnašo suma.
   5 straipsnis
   Dalyvaujančių valstybių įnašai į PRIMA
   1.   Laikotarpiu nuo 2017 m. rugpjūčio 7 d. iki 2028 m. gruodžio 31 d. dalyvaujančios valstybės suteikia arba paveda savo nacionalinėms finansavimo įstaigoms suteikti ne mažesnius kaip 220 000 000 EUR dydžio finansinius ar nepiniginius įnašus.
   2.   Dalyvaujančiųjų valstybių įnašus sudaro:
   
               a)
            
            
               atitinkamais atvejais – PRIMA-IS skirti finansiniai įnašai, siekiant finansuoti 6 straipsnio 1 dalies a punkte nurodytus netiesioginius veiksmus;
            
         
               b)
            
            
               finansiniai įnašai ar nepiniginiai įnašai, teikiami įgyvendinant 6 straipsnio 1 dalies b punkte nurodytą veiklą ir
            
         
               c)
            
            
               finansiniai įnašai arba nepiniginiai įnašai, skirti PRIMA-IS administracinio biudžeto daliai, kuri nepadengiama iš Sąjungos finansinio įnašo, kaip nustatyta 3 straipsnio 3 dalies b punkte.
            
         3.   Šio straipsnio 2 dalies b punkte nurodytus nepiniginius įnašus sudaro su 6 straipsnio 1 dalies b punkte nurodytos su veiklos įgyvendinimu susijusios dalyvaujančių valstybių patirtos išlaidos, atskaičius visus tiesioginius ar netiesioginius Sąjungos finansinius įnašus, skirtus toms išlaidoms padengti.
   4.   2 dalies c punkte nurodytus nepiniginius įnašus sudaro dalyvaujančių valstybių patirtos išlaidos, susijusios su PRIMA-IS administraciniu biudžetu, atskaičius visus tiesioginius ar netiesioginius Sąjungos finansinius įnašus, skirtus toms išlaidoms padengti.
   5.   Siekiant įvertinti 2 dalies b ir c punktuose nurodytus nepiniginius įnašus, išlaidos nustatomos pagal įprastą atitinkamų dalyvaujančių valstybių ar nacionalinių finansavimo įstaigų apskaitos praktiką, taikytinus dalyvaujančios valstybės, kurioje įsteigtos atitinkamos nacionalinės finansavimo įstaigos, apskaitos standartus ir taikytinus tarptautinius apskaitos standartus ir (arba) tarptautinius finansinės atskaitomybės standartus. Išlaidas patvirtina atitinkamų dalyvaujančių valstybių ar nacionalinių finansavimo įstaigų paskirtas nepriklausomas auditorius. Jei kiltų neaiškumų patvirtinant išlaidas, PRIMA-IS gali patikrinti jų įvertinimo metodą. Jei liktų neaiškumų, PRIMA-IS gali atlikti vertinimo metodo auditą.
   6.   Šio straipsnio 2 dalies a, b ir c punktuose nurodyti įnašai, kurie laikomi dalyvaujančių valstybių įnašais, teikiami priėmus metinį darbo planą. Jei metinis darbo planas priimamas per 6 straipsnio 2 dalyje nurodytus ataskaitinius metus, šio straipsnio 2 dalies c punkte nurodyti įnašai, kurie laikomi dalyvaujančių valstybių įnašais ir kurie yra įtraukti į metinį darbo planą, gali apimti nuo tų metų sausio 1 d. padarytus įnašus. Tačiau šio straipsnio 2 dalies c punkte nurodyti įnašai, kurie laikomi dalyvaujančių valstybių įnašais ir kurie yra įtraukti į pirmąjį metinį darbo planą, gali apimti po 2017 m. rugpjūčio 7 d. padarytus įnašus.
   6 straipsnis
   PRIMA veikla ir įgyvendinimas
   1.   PRIMA remiama įvairi mokslinių tyrimų ir inovacijų srities veikla, kaip apibūdinta jos metiniame darbo plane, vykdant:
   
               a)
            
            
               netiesioginius veiksmus reglamentų (ES) Nr. 1290/2013 ir (ES) Nr. 1291/2013 prasme, kuriuos, paskelbusi tarpvalstybinius atvirumo ir konkurencingumo principais pagrįstus kvietimus teikti paraiškas, pagal šio sprendimo 7 straipsnį PRIMA-IS finansuoja daugiausia dotacijų forma, įskaitant:
               
                           i)
                        
                        
                           mokslinių tyrimų ir inovacijų srities veiksmus, taip pat inovacijų srities veiksmus;
                        
                     
                           ii)
                        
                        
                           koordinavimo ir paramos veiksmus, kuriuos vykdant daugiausia dėmesio skiriama informacijos sklaidai ir informavimui, siekiant skatinti domėjimąsi PRIMA ir kuo labiau padidinti jos poveikį;
                        
                     
         
               b)
            
            
               dalyvaujančių valstybių finansuojamą veiklą, kuriai neteikiamas 3 straipsnio 1 dalyje nurodytas Sąjungos finansinis įnašas; šią veiklą sudaro:
               
                           i)
                        
                        
                           veikla, atrinkta PRIMA-IS paskelbus tarpvalstybinius atvirumo ir konkurencingumo principais pagrįstus kvietimus teikti paraiškas, kurią pagal dalyvaujančių valstybių nacionalines programas administruoja ir daugiausia dotacijų forma finansuoja nacionalinės finansavimo įstaigos;
                        
                     
                           ii)
                        
                        
                           veikla pagal dalyvaujančių valstybių nacionalines programas, įskaitant tarpvalstybinius projektus.
                        
                     
         2.   PRIMA įgyvendinama remiantis metiniais darbo planais, apimančiais veiklą, kuri bus vykdoma konkrečių metų (toliau – ataskaitiniai metai) sausio 1 d.–gruodžio 31 d. PRIMA-IS metinius darbo planus priima ne vėliau kaip ataskaitinių metų kovo 31 d., gavusi Komisijos pritarimą. Priimant metinius darbo planus tiek PRIMA-IS, tiek Komisija veikia nedelsdamos. PRIMA-IS metinį darbo planą paskelbia viešai.
   3.   1 dalies a ir b punktuose nurodyta veikla gali būti pradėta vykdyti tik ataskaitiniais metais ir tik priėmus tų metų metinį darbo planą.
   4.   Jei metinis darbo planas priimamas per ataskaitinius metus, iš 3 straipsnio 1 dalyje nurodyto Sąjungos finansinio įnašo gali būti padengtos administracinės išlaidos, kurias PRIMA-IS patyrė nuo tų ataskaitinių metų sausio 1 d. pagal metinį darbo planą. Tačiau iš 3 straipsnio 1 dalyje nurodyto Sąjungos finansinio įnašo gali būti padengtos administracinės išlaidos, kurias PRIMA-IS patyrė nuo 2017 m. rugpjūčio 7 d. pagal pirmą metinį darbo planą.
   5.   Pagal PRIMA gali būti finansuojama tik ta veikla, kuri nurodyta metiniame darbo plane. PRIMA metiniame darbo plane atskiriama šio straipsnio 1 dalies a punkte nurodyta veikla, šio straipsnio 1 dalies b punkte nurodyta veikla ir PRIMA-IS administracinės išlaidos. Jame numatoma atitinkama išlaidų sąmata ir biudžeto asignavimai, skirti iš 3 straipsnio 1 dalyje nurodyto Sąjungos finansinio įnašo lėšų finansuojamai veiklai ir iš dalyvaujančių valstybių finansuojamai veiklai, kuriai neteikiamas 3 straipsnio 1 dalyje nurodytas Sąjungos finansinis įnašas. Metiniame darbo plane taip pat nurodoma apytikslė dalyvaujančių valstybių nepiniginių įnašų vertė, nurodyta 5 straipsnio 2 dalies b punkte.
   6.   Ataskaitinių metų iš dalies pakeistuose metiniuose darbo planuose ir vėlesnių ataskaitinių metų metiniuose darbo planuose atsižvelgiama į ankstesnių kvietimų teikti paraiškas rezultatus. Jais siekiama atspindėti nepakankamai išnagrinėtas mokslines temas, visų pirma tas, kurios iš pradžių buvo įtrauktos į 1 dalies b punkte nurodytą veiklą, kurios negalėjo būti tinkamai finansuojamos.
   7.   Paskutiniai finansuojamos veiklos veiksmai, įskaitant paskutinius kvietimus teikti paraiškas pagal atitinkamus metinius darbo planus, pradedami vykdyti ne vėliau kaip 2024 m. gruodžio 31 d. Tinkamai pagrįstais atvejais jie gali būti pradėti vykdyti ne vėliau kaip 2025 m. gruodžio 31 d.
   8.   Dalyvaujančių valstybių finansuojama veikla, kuriai neteikiamas 3 straipsnio 1 dalyje nurodytas Sąjungos finansinis įnašas, gali būti įtraukta į PRIMA metinį darbo planą, tik jeigu PRIMA-IS organizuoto šios veiklos derėjimo su PRIMA tikslais nepriklausomo išorės tarptautinio tarpusavio vertinimo rezultatai yra teigiami.
   9.   Dalyvaujančių valstybių finansuojama į metinį darbo planą įtraukta veikla, kuriai neteikiamas 3 straipsnio 1 dalyje nurodytas Sąjungos finansinis įnašas, įgyvendinama laikantis bendrųjų principų, kuriuos PRIMA-IS turi patvirtinti gavusi Komisijos pritarimą. Nustatant bendruosius principus atsižvelgiama į šiame sprendime, Reglamento (ES, Euratomas) Nr. 966/2012 VI antraštinėje dalyje ir Reglamente (ES) Nr. 1290/2013 įtvirtintus principus, visų pirma vienodo vertinimo, skaidrumo, nepriklausomo tarpusavio vertinimo ir atrankos principus. Gavusi Komisijos pritarimą, PRIMA-IS taip pat priima dalyvaujančių valstybių ataskaitų teikimo PRIMA-IS reikalavimus, įskaitant, kiek tai susiję su kiekvienos iš tų veiklų rodikliais.
   10.   1 dalies b punkto i papunktyje nurodyta veikla turi atitikti ne tik 9 dalyje nurodytus bendruosius principus, bet ir šias sąlygas:
   
               a)
            
            
               paraiškos teikiamos dėl tarpvalstybinių projektų, kuriuose dalyvauja ne mažiau kaip trys nepriklausomi juridiniai asmenys, įsteigti trijose skirtingose šalyse, kurios iki atitinkamo kvietimo teikti paraiškas termino pabaigos pagal šį sprendimą laikomos dalyvaujančiomis valstybėmis, iš kurių:
               
                           i)
                        
                        
                           bent vienas įsteigtas valstybėje narėje arba programos „Horizontas 2020“ asocijuotojoje trečiojoje šalyje ir kuriai netaikomas ii papunktis, ir
                        
                     
                           ii)
                        
                        
                           bent vienas įsteigtas trečiojoje šalyje, nurodytoje 1 straipsnio 2 dalyje, arba trečiojoje šalyje, besiribojančioje su Viduržemio jūra;
                        
                     
         
               b)
            
            
               paraiškos atrenkamos skelbiant tarpvalstybinius kvietimus teikti paraiškas ir, padedant bent trims nepriklausomiems ekspertams, įvertinamos remiantis šiais sutarties sudarymo kriterijais: pažangumas, poveikis ir įgyvendinimo kokybė bei rezultatyvumas;
            
         
               c)
            
            
               pagal vertinimo rezultatus sudaroma paraiškų eilė. Paraiškas atrenka PRIMA-IS ir jas atrenkant turėtų būti vadovaujamasi tuo eiliškumu. Dalyvaujančios valstybės susitaria dėl tinkamo finansavimo modelio, kuris leistų užtikrinti, kad pagal tą eiliškumą finansuojamų paraiškų, viršijančių nustatytą ribą, būtų kuo daugiau, visų pirma skirdamos rezervo lėšų pagal kvietimus teikti paraiškas gautiems nacionaliniams pasiūlymams. Tuo atveju, jei vienas ar daugiau projektų negali būti finansuojami, gali būti atrinkti pagal eiliškumą iš karto po jų esantys projektai.
            
         11.   PRIMA-IS atlieka metiniame darbo plane nurodytos visos veiklos įgyvendinimo stebėseną ir teikia Komisijai šios veiklos įgyvendinimo ataskaitas.
   12.   Bet kokiame su PRIMA veikla susijusiame pranešime ar leidinyje, kurį bendradarbiaudami su PRIMA parengė PRIMA-IS, dalyvaujanti valstybė ar jos nacionalinės finansavimo įstaigos arba veiklos dalyviai, įrašomas toks pagrindinis ar papildomas įrašas: „[veiklos pavadinimas] yra Europos Sąjungos remiamos programos PRIMA dalis“.
   7 straipsnis
   Dalyvavimo ir sklaidos taisyklės
   1.   PRIMA-IS laikoma finansavimo įstaiga Reglamento (ES) Nr. 1290/2013 prasme ir teikia finansinę paramą šio sprendimo 6 straipsnio 1 dalies a punkte nurodytiems netiesioginiams veiksmams laikydamasi tame reglamente nustatytų taisyklių, kurioms taikomos šiame straipsnyje išdėstytos nukrypti leidžiančios nuostatos.
   2.   Nukrypstant nuo Reglamento (ES) Nr. 1290/2013 9 straipsnio 1 dalies b punkto, mažiausias dalyvių skaičius yra trys juridiniai asmenys, įsteigti trijose skirtingose šalyse, kurios iki atitinkamo kvietimo teikti paraiškas termino pabaigos pagal šį sprendimą laikomos dalyvaujančiomis valstybėmis, iš kurių:
   
               a)
            
            
               bent vienas įsteigtas valstybėje narėje arba programos „Horizontas 2020“ asocijuotojoje trečiojoje šalyje ir kuriai netaikomas b punktas ir
            
         
               b)
            
            
               bent vienas įsteigtas trečiojoje šalyje, nurodytoje 1 straipsnio 2 dalyje, arba trečiojoje šalyje, besiribojančioje su Viduržemio jūra.
            
         3.   Nukrypstant nuo Reglamento (ES) Nr. 1290/2013 9 straipsnio 3 dalies, metiniame darbo plane numatytais tinkamai pagrįstais atvejais nustatoma minimali sąlyga, kad veiksmuose gali dalyvauti vienas juridinis asmuo, įsteigtas dalyvaujančioje valstybėje, kuri iki atitinkamo kvietimo teikti paraiškas termino dienos pagal šį sprendimą laikoma dalyvaujančia valstybe.
   4.   Nukrypstant nuo Reglamento (ES) Nr. 1290/2013 10 straipsnio 1 ir 2 dalių, PRIMA-IS finansavimo reikalavimus atitinka šie dalyviai:
   
               a)
            
            
               bet kuris juridinis asmuo, įsteigtas dalyvaujančioje valstybėje arba sukurtas pagal Sąjungos teisę;
            
         
               b)
            
            
               bet kuri tarptautinė Europos intereso organizacija, kaip apibrėžta Reglamento (ES) Nr. 1290/2013 2 straipsnio 1 dalies 12 punkte.
            
         5.   Kai dalyvauja tarptautinė organizacija arba juridinis asmuo, įsteigtas šalyje, kuri nėra dalyvaujanti valstybė, kurių nė vienas neatitinka reikalavimų gauti finansavimą pagal 4 dalį, PRIMA-IS finansavimas gali būti skiriamas, kai tenkinama bent viena iš šių sąlygų:
   
               a)
            
            
               PRIMA-IS dalyvavimą laiko būtinu veiksmui įgyvendinti;
            
         
               b)
            
            
               toks finansavimas teikiamas pagal dvišalį mokslo ir technologijų susitarimą arba kitus Sąjungos ir tarptautinės organizacijos arba – šalyje, kuri nėra dalyvaujanti valstybė, įsteigtų juridinių asmenų atveju – šalies, kurioje įsisteigęs tas juridinis asmuo, susitarimus.
            
         6.   Nedarant poveikio Reglamentui (ES, Euratomas) Nr. 966/2012, Deleguotajam reglamentui (ES) Nr. 1268/2012 ir Reglamentui (ES) Nr. 1290/2013, taikytiname pavyzdiniame susitarime dėl dotacijos gali būti nustatyta, kad tinkamas finansines garantijas pateikia ir juridiniai subjektai, įsteigti šalyse, kurios nėra dalyvaujančios valstybės ir kurios gauna PRIMA-IS finansavimą.
   7.   Nedarant poveikio Reglamentui (ES) Nr. 1290/2013 ir atsižvelgiant į PRIMA ypatumus, metiniuose darbo planuose PRIMA-IS gali nustatyti papildomą dalyvavimo sąlygą, kad būtų reglamentuota subjektų, kurie gali būti netiesioginių veiksmų koordinatoriai, rūšis.
   8 straipsnis
   Sąjungos ir PRIMA-IS susitarimai
   1.   Su sąlyga, kad pagal Reglamento (ES, Euratomas) Nr. 966/2012 61 straipsnio 1 dalį atlikto PRIMA-IS ex ante vertinimo rezultatai yra teigiami ir pateiktos tinkamos finansinės garantijos pagal to reglamento 58 straipsnio 1 dalies c punkto vi papunktį, Komisija Sąjungos vardu sudaro su PRIMA-IS delegavimo susitarimą ir metinius lėšų pervedimo susitarimus.
   2.   Šio straipsnio 1 dalyje nurodytas delegavimo susitarimas sudaromas pagal Reglamento (ES, Euratomas) Nr. 966/2012 58 straipsnio 3 dalį ir 60 bei 61 straipsnius ir Deleguotojo reglamento (ES) Nr. 1268/2012 40 straipsnį. Jame pateikiama, inter alia, ši informacija:
   
               a)
            
            
               su Sprendimo 2013/743/ES II priede nustatytais veiklos rodikliais susiję reikalavimai dėl PRIMA-IS skirto įnašo;
            
         
               b)
            
            
               su Sprendimo (ES) 2013/743/ES III priede nurodyta stebėsena susiję reikalavimai dėl PRIMA-IS skirto įnašo;
            
         
               c)
            
            
               konkretūs veiklos rodikliai, susiję su PRIMA-IS veikimu;
            
         
               d)
            
            
               PRIMA-IS keliami reikalavimai dėl informacijos apie administracines išlaidas ir išsamių PRIMA įgyvendinimo duomenų teikimo;
            
         
               e)
            
            
               duomenų, būtinų, kad Komisija galėtų vykdyti sklaidos ir ataskaitų teikimo pareigas, teikimo tvarka;
            
         
               f)
            
            
               tvarka, kurios laikydamasi Komisija patvirtina ar atmeta metinio darbo plano projektą, 6 straipsnio 9 dalyje nurodyti bendrieji principai ir dalyvaujančių valstybių ataskaitų teikimo reikalavimai prieš PRIMA-IS juos patvirtinant ir
            
         
               g)
            
            
               nuostatos dėl PRIMA-IS kvietimų teikti paraiškas paskelbimo, visų pirma dalyviams skirtame bendrame portale ir kitomis Komisijos valdomomis programos „Horizontas 2020“ elektroninėmis sklaidos priemonėmis.
            
         9 straipsnis
   Sąjungos finansinio įnašo teikimo nutraukimas, jo sumažinimas arba teikimo sustabdymas
   1.   Jei PRIMA nėra įgyvendinama arba įgyvendinama netinkamai, iš dalies ar vėluojant, Komisija, atsižvelgdama į tai, kaip programa faktiškai įgyvendinama, gali nutraukti 3 straipsnio 1 dalyje nurodyto Sąjungos finansinio įnašo teikimą, šį įnašą proporcingai sumažinti arba sustabdyti jo teikimą.
   2.   Jei dalyvaujančios valstybės prie PRIMA finansavimo neprisideda ar prisideda iš dalies arba vėluoja prisidėti, Komisija gali nutraukti 3 straipsnio 1 dalyje nurodyto Sąjungos finansinio įnašo teikimą, šį įnašą proporcingai sumažinti arba sustabdyti jo teikimą, atsižvelgdama į dalyvaujančių valstybių PRIMA įgyvendinti skirtą finansavimo sumą.
   10 straipsnis
   Ex post auditas
   
   1.   Šio sprendimo 6 straipsnio 1 dalies a punkte nurodytų netiesioginių veiksmų išlaidų ex post auditą pagal Reglamento (ES) Nr. 1291/2013 29 straipsnį atlieka PRIMA-IS.
   2.   Komisija gali nuspręsti 1 dalyje nurodytą auditą atlikti pati. Tokiais atvejais ji tai daro vadovaudamasi taikytinomis taisyklėmis, visų pirma reglamentų (ES, Euratomas) Nr. 966/2012, (ES) Nr. 1290/2013 ir (ES) Nr. 1291/2013 nuostatomis.
   11 straipsnis
   Sąjungos finansinių interesų apsauga
   1.   Komisija tinkamomis priemonėmis užtikrina, kad įgyvendinant pagal šį sprendimą finansuojamus veiksmus Sąjungos finansiniai interesai būtų saugomi taikant kovos su sukčiavimu, korupcija ir kita neteisėta veikla priemones, atliekant veiksmingas patikrinimus, ir, jei nustatoma pažeidimų – susigrąžinant neteisėtai išmokėtas sumas ir prireikus taikant veiksmingas, proporcingas ir atgrasomas administracines sankcijas.
   2.   PRIMA-IS suteikia Komisijos darbuotojams bei kitiems Komisijos įgaliotiems asmenims ir Audito Rūmams galimybę patekti į savo objektus ir patalpas ir susipažinti su visa informacija, įskaitant informaciją elektroniniu formatu, kurios jiems reikia auditui atlikti.
   3.   Europos kovos su sukčiavimu tarnyba (OLAF) gali, laikydamasi Tarybos reglamente (Euratomas, EB) Nr. 2185/96 (9) ir Europos Parlamento ir Tarybos reglamente (ES, Euratomas) Nr. 883/2013 (10) nustatytų nuostatų ir procedūrų, atlikti tyrimus, įskaitant patikras ir inspektavimus vietoje, siekdama nustatyti, ar vykdant tiesiogiai ar netiesiogiai pagal šį sprendimą finansuojamus dotacijos susitarimą, dotacijos sprendimą ar sutartį, nebūta sukčiavimo, korupcijos ar kitos neteisėtos veiklos atvejų, darančių poveikį Sąjungos finansiniams interesams.
   4.   Nedarant poveikio 1, 2 ir 3 dalims, į sutartis, dotacijų susitarimus ir dotacijų sprendimus, sudaromus ir priimamus įgyvendinant šį sprendimą, įtraukiamos nuostatos, kuriomis Komisijai, PRIMA-IS, Audito Rūmams ir OLAF aiškiai suteikiami įgaliojimai atlikti tokius auditą ir tyrimus, atsižvelgiant į jų atitinkamą kompetenciją. Tais atvejais, kai visą veiksmą ar jo dalį pavesta įgyvendinti išorės paslaugų teikėjui arba perįgaliotam subjektui arba kai norint įgyvendinti veiksmą reikia sudaryti viešųjų pirkimų sutartį su trečiąja šalimi arba trečiajai šaliai skirti finansinę paramą, sutartyje, dotacijos susitarime ar sprendime dėl dotacijos nurodoma rangovo ar paramos gavėjo pareiga nustatyti reikalavimą bet kuriai dalyvaujančiai trečiajai šaliai aiškiai sutikti su tais Komisijos, PRIMA-IS, Audito Rūmų ir OLAF įgaliojimais.
   5.   Įgyvendindamos PRIMA, dalyvaujančios valstybės imasi teisėkūros, reguliavimo, administracinių ir kitų priemonių, būtinų Sąjungos finansiniams interesams apsaugoti, visų pirma užtikrinti, kad būtų susigrąžintos visos Sąjungai priklausančios sumos pagal Reglamentą (ES, Euratomas) Nr. 966/2012 ir Deleguotąjį reglamentą (ES) Nr. 1268/2012.
   12 straipsnis
   PRIMA valdymas
   1.   PRIMA-IS organai yra šie:
   
               a)
            
            
               Patikėtinių valdyba, turinti pirmininką ir bendrapirmininkį;
            
         
               b)
            
            
               valdymo komitetas;
            
         
               c)
            
            
               sekretoriatas, kuriam vadovauja direktorius;
            
         
               d)
            
            
               mokslinis patariamasis komitetas.
            
         2.   PRIMA-IS vadovauja Patikėtinių valdyba, kurioje atstovaujama visoms dalyvaujančioms valstybėms. Patikėtinių valdyba yra PRIMA-IS sprendimus priimantis organas.
   Gavusi Komisijos pritarimą, Patikėtinių valdyba priima:
   
               a)
            
            
               metinį darbo planą;
            
         
               b)
            
            
               6 straipsnio 9 dalyje nurodytus bendruosius principus ir
            
         
               c)
            
            
               dalyvaujančių valstybių ataskaitų teikimo PRIMA-IS reikalavimus.
            
         Patikėtinių valdyba patikrina, ar 1 straipsnio 3 dalyje ir 4 straipsnio 1 dalies c punkte nustatytos sąlygos yra įvykdytos, ir apie tai praneša Komisijai.
   Patikėtinių valdyba, įvertinusi bet kurios programos „Horizontas 2020“ asocijuotąja šalimi nesančios trečiosios šalies, nenurodytos 1 straipsnio 2 dalyje, dalyvavimo reikšmę siekiant PRIMA tikslų, tvirtina jos dalyvavimą PRIMA.
   Kiekviena dalyvaujanti valstybė Patikėtinių valdyboje turi po vieną balsą. Sprendimai priimami bendru sutarimu. Nepasiekus bendro sutarimo, Patikėtinių valdyba priima sprendimus ne mažesne kaip 75 % galiojančių atiduotų balsų dauguma.
   Sąjunga, kuriai atstovauja Komisija, kviečiama į visus Patikėtinių valdybos posėdžius kaip stebėtoja ir gali dalyvauti diskusijose. Jai pateikiami visi būtini dokumentai.
   3.   Patikėtinių valdyba nustato valdymo komiteto narių skaičių – jų turi būti ne mažiau kaip penki – ir juos skiria. Valdymo komitetas stebi direktoriaus veiklą ir pataria Patikėtinių valdyba dėl sekretoriato vykdomo PRIMA įgyvendinimo. Visų pirma jis teikia rekomendacijas dėl metinio biudžeto įgyvendinimo ir dėl metinio darbo plano.
   4.   Patikėtinių valdyba įsteigia PRIMA-IS sekretoriatą kaip PRIMA vykdomąjį organą.
   Sekretoriatas:
   
               a)
            
            
               įgyvendina metinį darbo planą;
            
         
               b)
            
            
               teikia pagalbą kitiems PRIMA-IS organams;
            
         
               c)
            
            
               stebi PRIMA įgyvendinimą ir teikia jos įgyvendinimo ataskaitas;
            
         
               d)
            
            
               administruoja 3 straipsnio 1 dalyje nurodytą Sąjungos finansinį įnašą ir dalyvaujančių valstybių finansinius įnašus ir teikia jų panaudojimo ataskaitas;
            
         
               e)
            
            
               didina PRIMA žinomumą, skelbdamas ir platindamas informaciją apie ją;
            
         
               f)
            
            
               palaiko ryšius su Komisija pagal 8 straipsnyje nurodytą įgaliojimo susitarimą.
            
         
               g)
            
            
               užtikrina PRIMA veiklos skaidrumą.
            
         5.   Patikėtinių valdyba skiria mokslinį patariamąjį komitetą, kurį sudaro žinomi nepriklausomi ekspertai, kompetentingi su PRIMA susijusiose srityse. Patikėtinių valdyba nustato mokslinio patariamojo komiteto narių skaičių ir jų skyrimo tvarką pagal Reglamento (ES) Nr. 1290/2013 40 straipsnį.
   Mokslinis patariamasis komitetas:
   
               a)
            
            
               Patikėtinių valdybai teikia rekomendacijas dėl strateginių prioritetų ir poreikių;
            
         
               b)
            
            
               Patikėtinių valdybai teikia rekomendacijas dėl metinio darbo plano projekto turinio ir taikymo srities mokslinių ir techninių aspektų;
            
         
               c)
            
            
               peržiūri PRIMA įgyvendinimo mokslinius ir techninius aspektus ir pateikia nuomonę dėl programos metinės ataskaitos.
            
         13 straipsnis
   Informacijos teikimas
   1.   Komisijos prašymu PRIMA-IS jai pateikia visą 14 straipsnyje nurodytoms ataskaitoms rengti būtiną informaciją.
   2.   Dalyvaujančios valstybės per PRIMA-IS Komisijai pateikia visą su PRIMA finansiniu valdymu susijusią informaciją, kurią jų paprašė pateikti Europos Parlamentas, Taryba arba Audito Rūmai.
   3.   Komisija šio straipsnio 2 dalyje nurodytą informaciją įtraukia į 14 straipsnyje nurodytas ataskaitas.
   14 straipsnis
   Vertinimas
   1.   Padedama nepriklausomų ekspertų Komisija ne vėliau kaip 2022 m. birželio 30 d. atlieka tarpinį PRIMA vertinimą. Komisija parengia to vertinimo ataskaitą ir į ją įtraukia savo vertinimo išvadas ir pastabas. Ne vėliau kaip 2022 m. gruodžio 31 d. Komisija tą ataskaitą pateikia Europos Parlamentui ir Tarybai.
   2.   Padedama nepriklausomų ekspertų Komisija ne vėliau kaip 2028 m. gruodžio 31 d. atlieka galutinį PRIMA vertinimą. Komisija parengia to vertinimo ataskaitą ir joje pateikia vertinimo rezultatus bei ne vėliau kaip 2029 m. birželio 30 d. tą ataskaitą pateikia Europos Parlamentui ir Tarybai.
   15 straipsnis
   Įsigaliojimas
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   16 straipsnis
   Adresatai
   Šis sprendimas skirtas valstybėms narėms.
   
      Priimta Strasbūre 2017 m. liepos 4 d.
      
         
            Europos Parlamento vardu
         
         
            Pirmininkas
         
         A. TAJANI
      
      
         
            Tarybos vardu
         
         
            Pirmininkas
         
         M. MAASIKAS
      
   
   
      (1)  OL C 125, 2017 4 21, p. 80.
   
      (2)  2017 m. birželio 13 d. Europos Parlamento pozicija (dar nepaskelbta Oficialiajame leidinyje) ir 2017 m. birželio 26 d. Tarybos sprendimas.
   
      (3)  2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 104).
   
      (4)  2013 m. gruodžio 11 d. Europos Parlamento ir Tarybos reglamentas (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014–2020 m.) dalyvavimo ir sklaidos taisyklės ir panaikinamas Reglamentas (EB) Nr. 1906/2006 (OL L 347, 2013 12 20, p. 81).
   
      (5)  OL C 205, 2013 7 19, p. 9.
   
      (6)  2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
   
      (7)  2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).
   
      (8)  2013 m. gruodžio 3 d. Tarybos sprendimas 2013/743/ES dėl specialiosios programos, kuria įgyvendinama bendroji mokslinių tyrimų ir inovacijų programa „Horizontas 2020“ (2014–2020 m.), sukūrimo ir kuriuo panaikinami sprendimai 2006/971/EB, 2006/972/EB, 2006/973/EB, 2006/974/EB ir 2006/975/EB (OL L 347, 2013 12 20, p. 965).
   
      (9)  1996 m. lapkričio 11 d. Tarybos reglamentas (Euratomas, EB) Nr. 2185/96 dėl Komisijos atliekamų patikrinimų ir inspektavimų vietoje siekiant apsaugoti Europos Bendrijų finansinius interesus nuo sukčiavimo ir kitų pažeidimų (OL L 292, 1996 11 15, p. 2).
   
      (10)  2013 m. rugsėjo 11 d. Europos Parlamento ir Tarybos reglamentas (ES, Euratomas) Nr. 883/2013 dėl Europos kovos su sukčiavimu tarnybos (OLAF) atliekamų tyrimų ir kuriuo panaikinami Europos Parlamento ir Tarybos reglamentas (EB) Nr. 1073/1999 ir Tarybos reglamentas (Euratomas) Nr. 1074/1999 (OL L 248, 2013 9 18, p. 1).
   
      Komisijos pareiškimas dėl iniciatyvos PRIMA įgyvendinimo struktūros finansinių garantijų
      
                  1.
               
               
                  Kalbant apie iniciatyvą PRIMA, ES finansinio reglamento 58 straipsnio 1 dalies c punkto vi papunktyje nustatyta, kad Komisija gali pavesti Sąjungos biudžeto vykdymą įstaigai, kurios veiklą reglamentuoja privatinė teisė, veikiančiai viešųjų paslaugų srityje (toliau – įgyvendinimo struktūra). Tokia įstaiga turi pateikti pakankamas finansines garantijas.
               
            
                  2.
               
               
                  Kad būtų laikomasi patikimo ES lėšų valdymo principo, šios garantijos, neapribojant apimties ar sumų, turėtų apimti bet kokias įgyvendinimo struktūros skolas Sąjungai, susijusias su visomis įgyvendinimo užduotimis, kaip numatyta įgaliojimo susitarime. Paprastai Komisija tikisi, kad laiduotojai prisiims solidariąją atsakomybę už įgyvendinimo struktūros skolas.
               
            
                  3.
               
               
                  Tačiau remdamasis išsamia rizikos analize, visų pirma, jeigu pagal Finansinio reglamento 61 straipsnį atlikto įgyvendinimo struktūros ex ante ramsčiais grindžiamo vertinimo rezultatas bus laikomas tinkamu, už iniciatyvą PRIMA atsakingas Komisijos leidimus suteikiantis pareigūnas numatys, kad:
                  
                              —
                           
                           
                              atsižvelgiant į proporcingumo principą iš įgyvendinimo struktūros reikalaujamos finansinės garantijos gali būti ne didesnės negu didžiausia Sąjungos įnašo suma,
                           
                        
                              —
                           
                           
                              taigi kiekvieno laiduotojo atsakomybė gali būti proporcinga jų įnašo į iniciatyvą PRIMA daliai.
                           
                        Laiduotojai gali susitarti dėl sąlygų, kurių laikydamiesi jie atitinkamuose atsakomybės deklaravimo raštuose nustatys savo atsakomybės dalį.